પણ એ દિવસ જ જાણે મારા એ પ્રશ્નનો અંત આણવા આવ્યો હોય એમ લાગતું હતું ! ઘરે જોડે જમ્યા બાદ, બાના કહેવાથી હું અનમોલને તળાવને કાંઠે ફરવા લઇ ગયો હતો. ઉતરતી સાંજનો સમય હોવાથી તળાવ પાસે કોઈ ખાસ ભીડ હતી નહીં, અને મારા ગામમાં દેખાડવા જેવું પણ બીજું કશું હતું નહીં ! પણ એ સમયે તળાવ જોવામાં અમને બંનેને રસ જ ક્યાં હતો ! ચાલતા ચાલતા અચાનક અટકીને અનમોલે મારો હાથ પકડી લીધો, અને પૂછ્યું, “કેવું લાગ્યું મારું સરપ્રાઈઝ ?” અને ઘરે બધાની હાજરી હોવાથી મુલાકાત વચ્ચે જે ખચકાટ હતો એ અહીં તળાવની કાંઠે દુર થઇ ગયો, અને હું હરખાઈને ઉત્સાહમાં એને ભેટી પડ્યો. અને એમ જ ભેટ્યે રહી કહ્યું, “થેંક યુ, યુ મેડ માય ડે ટુ ડે !”